Tale se name verkeerd gebruik by Praat Saam | Netwerk24
Tale se name verkeerd gebruik by Praat Saam
Deur Bertie Neethling, Sonkring 06 April 2018 00:00
Op die onlangse KKNK was daar ’n Praat Saam-gesprek oor die toekoms van Afrikaans (04.04).
Een spreker het gesê ander inheemse tale moet versterk word sodat leerlinge in hul moedertaal kan studeer. Die voorbeelde van isiXhosa, isiZulu en isiTswana (sic) is gebruik.
Die voorvoegsels isi- (Xhosa en Zoeloe) en se- (Tswana) behoort myns insiens net gebruik te word as ’n mens die tale besig, byvoorbeeld: “Ndithetha isiXhosa” (ek praat Xhosa), en nie as daar net na die taal verwys word nie.
Ek weet sommige Xhosasprekers stem nie met my saam nie, maar daar is talle voorbeelde oor die wêreld heen.
As jy oor die taal gesels wat in Duitsland gepraat word, dan word Duits (in Afrikaans) en German (in Engels) gebruik. Net as jy in Duits praat, word die ware vorm van die taal gebruik.
Kyk ook maar na Frans, Italiaans, Spaans en vele ander en dan sien ’n mens hoe die stelsels werk.